Hirzutizmus

Hirzutizmus je nadmerné a zhrubnuté telesné ochlpenie žien alebo detí na miestach, kde sa toto ochlpenie pokladá za typický mužský znak. Toto slovo pochádza zo začiatku 17. storočia z latinského hirsutus, „chlpatý“. Zvyčajne sa používa na označenie ochlpenia u žien na miestach typických pre mužov, ktoré by mohlo byť znakom vážných zdravotných problémov, hlavne pokiaľ vznikne až po puberte. Kultúrna stigma ohľadne hirzutizmu môže spôsobovať psychologický nepokoj a sociálne ťažkosti. Diskriminácia na základe hirzutizmu na tvári často vedie k vyhýbaniu sa sociálnym situáciám a k príznakom úzkostí a depresie.

Hirzutizmus je zvyčajne dôsledkom endokrinnej nerovnováhy, ktorá môže mať pôvod v nadobličkách, vaječníkoch alebo podlôžku. Môže byť spôsobený zvýšenou hladinou androgénnych hormónov. Množstvo a umiestnenie ochlpenia sa hodnotí pomocou Ferrimanovho-Gallweyovho skórovacieho systému. Líši sa od hypertrichózy, teda nadmerného rastu ochlpenia kdekoľvek na tele.

Medzi spôsoby liečby hirzutizmu patrí antikoncepcia, antiandrogény alebo inzulínové senzitizéry.

Hirzutizmus postihuje 5 až 15 % žien zo všetkých etnických pozadí. V závislosti na definícii a nazbieraných údajoch má približne 40 % žien nejaké množstvo ochlpenia na tvári. Asi 10 až 15 % prípadov hirzutizmu je idiopatických bez známej príčiny.

 Príčiny 

Príčiny hirzutizmu možno rozdeliť na endokrinné nerovnováhy a neendokrinné pôvody. V prvom rade je nutné určiť umiestnenie rastu telesného ochlpenia. Ak rastie ochlpenia na typicky mužskom mieste, mohlo by to naznačovať zvýšenú hladinu androgénov alebo hyperandrogénizmus. Existujú však i iné hormóny, ktoré nesúvisia s androgénmi, a môžu spôsobovať hirzutizmus. Detailná anamnéza môže pomôcť určiť možné príčiny hyperandrogénizmu alebo iných neendokrinných príčin. Ak rastie ochlpenie na celom tele, ide o hypertrichózu, nie hirzutizmus.

 Endokrinné príčiny 
Medzi endokrinné príčiny hirzutizmu patria:

 Ovariálne cysty ako napríklad u syndrómu polycystických ovárií (PCOS), najbežnejšia príčina u žien 
 Nádor nadobličiek, adrenokortikálny adenóm a adrenokortikálny karcinóm, takisto aj adrenálna hyperplázia na základe adenómu hypofýzy (napríklad u Cushingovho syndrómu)
 Vrodené poruchy metabolizmu steroidov, napríkla kongenitálna adrenálna hyperplázia, najčastejšie spôsobená nedostatkom 21-hydroxylázy
 Akromegália a gigantizmus (nadbytok rastového hormónu a IGF-1), zvyčajne kvôli nádorom hypofýzy

 Neendokrinné príčiny 
Hirzutizmus, ktorý nesúvisí s hyperandrogenizmom, môže byť:
 Familiálny: výskyt hirzutizmu v rodine napriek normálnym hladiným androgénov
 Vyvolaný liekmi: lieky používané pred začiatkom hirzutizmu. Odporúča sa tieto lieky vysadiť a nahradiť za iné. Medzi príklady takýchto liekov patria:
 Minoxidil
 Androgény ako testosterón, anabolické steroidy a androgénne progestíny
 Kyselina valproová a metyldopa
 Spôsobený tehotenstvom: kvôli zmene produkcie hormónov
 Idiopatický: ak nebola zistená žiadna iná príčina hirzutizmu, pokladá sa príčina za idiopatickú po vylúčení ostatných možností. V týchto prípadoch sú menštruačné cykly a hladina bežne testovaných androgénov (testosterón, androsténdión a dehydroepiandrosterónsulfát) v norme. Asi 10 až 15 % žien s hirzutizmom má idiopatický hirzutizmus. Idiopatický hirzutizmus môže byť spôsobený zvýšenou produkciou dihydrotestosterónu (DHT) vo vlasových folikuloch a teda stále môže ísť o hyperandrogénizmus. V takých prípadoch môže byť detegovateľný meraním DHT alebo jeho metabolitov.
 Rice a kolektív v roku 2016 predložili návrh, že idiopatický hirzutizmus môže byť spôsobený epigenetickým dedením nesúhlasných epigenetických markerov. Aktuálnymi technológiami toto možno otestovať.

 Referencie 

 Pozri aj 
 Androgénne ochlpenie
 Bradatá dáma
 Ferrimanov-Gallweyov skórovací systém
 Hypertrichóza
 Odstránenie ochlpenia a laserové odstránenie ochlpenia
 Petrus Gonsalvus
 Pubické ochlpenie
 Syndróm polycystických ovárií (PCOS)
 Trichofília

 Externé odkazy 
 Bradatá dáma 

 Zdroj 

Kategória:Choroby kože